

**REPUBLIKA HRVATSKA**

**VUKOVARSKO-SRIJEMSKA ŽUPANIJA**

# **OPĆINA ANDRIJAŠEVCI**

## Općinsko vijeće

KLASA: 320-01/17-01/02

URBROJ: 2188/02-03-17-2

Rokovci, 27. ožujka 2017. godine

Na temelju članka 66. Zakona o poljoprivredi („Narodne novine“ broj 30/15) te članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 125/08, 36/09, 150/11, 144/12, 19/13 – pročišćeni tekst) te članka 32. Statuta Općine Andrijaševci („Službeni vjesnik „ Vukovarsko-srijemske županije, br. 2/13), Općinsko vijeće Općine Andrijaševci na 32. sjednici održanoj dana 27. ožujka 2017*.* godine **d o n o s i**

**PROGRAM**

**POTPORA U POLJOPRIVREDI NA PODRUČJU**

**OPĆINE ANDRIJAŠEVCI ZA**

**ZA RAZDOBLJE**

**2017. – 2019. GODINE**

1. **OPĆI UVJETI**

**Članak 1.**

Ovim Programom utvrđuju se mjere potpora u poljoprivredi, opći uvjeti, kriteriji i postupak dodjele potpora male vrijednosti Općine Andrijaševci za razdoblje 2017. – 2019. godine.

Potpore podrazumijevaju dodjelu bespovratnih novčanih sredstava iz Proračuna Općine Andrijaševci za proračunsku godinu.

**Članak 2.**

Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru – u daljnjem tekstu: Uredba 1408/2013.

Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

1. potpora čiji je iznos određen na temelju cijene ili količine proizvoda stavljenih na tržište,
2. potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
3. potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe 1408/2013, „poljoprivredni proizvodi“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

Primarna poljoprivredna proizvodnja“ je proizvodnja primarnih poljoprivrednih proizvoda na poljoprivrednom zemljištu ili proizvodnja proizvoda u stočarstvu navedenih u Dodatku I. Ugovora o funkcioniranju EU bez primjene dodatnih postupaka kojima bi se promijenila priroda tih proizvoda.

**Članak 3.**

Ciljevi ovog programa su:

1. Potaknuti razvoj poljoprivrede prema visokodohodovnim kulturama
2. Potaknuti korištenje sredstava iz Programa ruralnog razvoja na području Općine Andrijaševci
3. Doprinijeti ostvarenju rezultata postavljenih Strategijom razvoja Općine Andrijaševci.

1. **KORISNICI PROGRAMA**

**Članak 4.**

Korisnici ovog Programa mogu biti poljoprivredna gospodarstva upisana u Upisnik poljoprivrednih gospodarstava, sa sjedištem i poljoprivrednom proizvodnjom (poljoprivredno zemljište, nasadi, stoka, gospodarski objekti i sl.) na području Općine Andrijaševci, a koja zadovoljavaju kriterije propisane za pojedine aktivnosti.

Poljoprivredno gospodarstvo obuhvaća slijedeće subjekte u poljoprivrednoj proizvodnji: obiteljska poljoprivredna gospodarstva, obrte, trgovačka društva i zadruge registrirane za obavljanje poljoprivredne djelatnosti.

Pravo na potpore poljoprivredna gospodarstva ostvaruju na vlastiti zahtjev, odnosno temeljem ugovora koje Općina Andrijaševci zaključi sa određenim sudionicima u provođenju Programa, a isto traje do iskorištenja sredstava osiguranih u Proračunu Općine Andrijaševci za razdoblje 2017. – 2019. godine.

1. **MJERE U POLJOPRIVREDI, AKTIVNOSTI TE PLANIRANA SREDSTVA**

**Članak 5.**

Općina Andrijaševciće u razdoblju 2017. – 2019. godine financirati slijedeće mjere u poljoprivredi:

Mjera 1: Potpore za nabavu i postavljanje sistema za navodnjavanje

Mjera 2: Potpore za nabavu i postavljanje staklenika i plastenika

Mjera 3: Potpore za ekološku proizvodnju poljoprivrednih proizvoda

Mjera 4: Potpore za edukaciju poljoprivrednika

Mjera 5: Potpore za uzgoj lovne divljači

Mjera 6: Potpora za organizaciju proizvodnje, održavanje objekta i sufinanciranje troškova zakupnine novonastalim poljoprivrednim subjektima koji se bave intenzivnom poljoprivrednom proizvodnjom.

**MJERA 1. Potpore za nabavu i postavljanje sistema za navodnjavanje**

**Članak 6**.

Potpore će se odobriti korisniku za kupnju i samogradnju sistema za navodnjavanje na otvorenim i zatvorenim prostorima (voćnjaci, povrtnjaci, plastenici). Minimalna poljoprivredna površina na kojoj se nalazi sistem za navodnjavanje na otvorenom prostoru je 0,25 ha, a u zatvorenom prostoru 150 m².

Maksimalan iznos potpore po korisniku je 30% vrijednosti nabavne cijene sistema za navodnjavanje bez PDV-a, a najviše do 10.000,00 kn tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina ili poljoprivredna proizvodnja za koju se traži potpora treba biti na području Općine Andrijaševci,
* ulaganje treba biti izvršeno u tekućoj godini, potpora će se isplaćivati po ispostavljenom originalnom računu te oprema treba biti postavljena na zemljištu na kojem će se obavljati proizvodnja, a sistem u funkciji.

**MJERA 2. Potpore za nabavu i postavljanje staklenika i plastenika**

**Članak 7.**

Potpore će se odobriti korisniku za nabavu i postavljanje plastenika i staklenika ili dijelova staklenika i plastenika minimalne površine 150 m².

Maksimalan iznos potpore po korisniku je 20% nabavne cijene bez PDV-a, a najviše do 10.000,00 kn tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina ili poljoprivredna proizvodnja za koju se traži potpora treba biti na području Općine Andrijaševci,
* ulaganje treba biti izvršeno u tekućoj godini,
* potpora će se isplaćivati po ispostavljenom originalnom računu te oprema treba biti postavljena na zemljištu na kojem će se obavljati proizvodnja.

**MJERA 3. Potpore za ekološku proizvodnju poljoprivrednih proizvoda**

**Članak 8.**

Potpore će se odobriti korisniku koji je upisan u Upisnik proizvođača u ekološkoj proizvodnji poljoprivrednih i prehrambenih proizvoda.

Općina Andrijaševci će isplatiti potpore u vrijednost od 1.000,00 kn po hektaru godišnje po jednom poljoprivrednom gospodarstvu, a najviše do 10.000,00 kn tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina ili poljoprivredna proizvodnja za koju se traži potpora treba biti na području Općine Andrijaševci,
* ulaganje treba biti izvršeno u tekućoj godini,
* potpora će se isplaćivati po dostavljenoj preslici potvrdnice izdane od strane ovlaštene pravne osobe.

**MJERA 4. Potpore za edukaciju poljoprivrednika**

**Članak 9.**

Potpora će se odobriti korisniku za subvencioniranje obrazovanja i usavršavanje korisnika općinskih potpora temeljem kratkih verificiranih obrazovnih programa.

Prednost će imati programi na području korištenja sredstava iz različitih nacionalnih programa i programa Europske unije potrebnih za bavljenje određenom proizvodnjom ili uslugom na poljoprivrednom gospodarstvu.

Općina Andrijaševci subvencionira maksimalno 50% cijene izvođenja programa obrazovanja bez PDV-a, ali ne više od 500,00 kn po polazniku tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava sa prebivalištem na području Općine Andrijaševci,
* potpore će se isplaćivati po dostavljenom izvješću o završetku programa obrazovanja te preslike uvjerenja/certifikata o završenom programu,
* zahtjev za potporu podnosi pojedinačno svaki polaznik uz dokaz o uplati troškova programa edukacije.

**Mjera 5. Potpore za uzgoj lovne divljači**

**Članak 10.**

Općina Andrijaševci subvencionira nabavu i uzgoj lovne divljači kao što su fazan, divlji zec i slično te nabavu opreme za uzgoj navedene lovne divljači .

Maksimalan iznos potpore po jednom poljoprivrednom gospodarstvu iznosi najviše do 30.000,00 kn tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava sa prebivalištem na području Općine Andrijaševci,
* ulaganje treba biti izvršeno u tekućoj godini,
* potpore će se isplaćivati po ispostavljenom originalnom računu za nabavljenu (kupljenu) lovnu divljač kao što su fazan, divlji zec i slično kao i za nabavljenu (kupljenu) opremu za uzgoj navedene lovne divljači.

**Mjera 6. Potpora za organizaciju proizvodnje, održavanje objekta i sufinanciranje troškova zakupnine novonastalim poljoprivrednim subjektima koji se bave intenzivnom poljoprivrednom proizvodnjom**

**Članak 11.**

Potpora će se odobriti korisniku za subvencioniranje organizacije proizvodnje, održavanje objekata i sufinanciranje troškova zakupnine novonastalim poljoprivrednim subjektima koji se bave intenzivnom poljoprivrednom proizvodnjom (povrtlarstvo i voćarstvo).

Općina Andrijaševci će isplatiti potpore u vrijednost do najviše 110.000,00 kn po jednom poljoprivrednom gospodarstvu za jedan poslovni prostor tijekom tri kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava sa prebivalištem na području Općine Andrijaševci,
* ulaganje treba biti izvršeno u tekućoj godini, a prihvatljiva su i ulaganja iz prethodne godine,
* potpora će se isplaćivati korisnicima koji su u okviru svog poslovanja ostvarili više od 1.000.000,00 kn ukupnog prometa tijekom prethodne godine,
* potpora će se isplaćivati korisnicima po dostavljenim odgovarajućim dokazima iz kojih je vidljiv iznos ukupnog prometa tijekom prethodne godine.

1. **POTREBNA DOKUMENTACIJA I POSTUPAK DODJELE POTPORE**

**Članak 12.**

Korisnici potpora uz obrazac zahtjeva prilažu slijedeću dokumentaciju:

1. Popunjeni Obrazac zahtjeva
2. Presliku osobne iskaznice – za fizičke osobe,
3. Presliku rješenja o Upis u sudski ili drugi odgovarajući registar– za pravne osobe,
4. Presliku rješenja o upisu u Upisnik poljoprivrednih gospodarstava,
5. Originalni račun za nabavljenu divljač, opremu ili obavljenu uslugu,
6. Potvrdu nadležne Porezne uprave o nepostojanju duga s osnove poreza i doprinosa,
7. Izjava da podnositelj zahtjeva nije za istu svrhu primio potporu iz drugih izvora,
8. Izjava korisnika o primljenim državnim potporama u prethodne 3 godine do trenutka prijave na javni natječaj, u skladu su uredbom 1408/2013,
9. Druge dokumente, ukoliko su propisani za svaku pojedinu mjeru.

**Članak 13.**

Sukladno članku 3. Uredbe 1408/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 15.000,00 EUR-a  tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.

Za korisnike koji su u sustavu PDV-a troškovi PDV-a nisu prihvatljivi za odobravanje potpore.

Općina Andrijaševci dužna je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

1. **IZVORI FINANCIRANJA**

**Članak 14.**

Za provođenje ovog Programa u razdoblju 2017. – 2019. godine, sredstva će biti osigurana u Proračunu Općine Andrijaševci za proračunsku godinu.

Potpore će se isplaćivati korisnicima koji ispunjavaju zadane uvjete za pojedinu mjeru temeljem ovog Programa redoslijedom zaprimanja, do utroška planiranih sredstava u Proračunu Općine Andrijaševci za tekuću proračunsku godinu.

Zahtjevi za potpore prikupljaju se od dana objave javnog natječaja za dodjelu sredstava do utroška sredstava.

Zahtjevi za potpore dostavljaju se na obrascu zahtjeva za potpore uz pripadajuću dokumentaciju sukladno ovom Programu.

1. **DONOŠENJE ODLUKE O ODABIRU**

**Članak 15.**

Općinski načelnik na temelju ovoga Programa raspisuje javni natječaj za dodjelu sredstava.

Prijava na natječaj podnosi se Jedinstvenom upravnom odjelu Općine Andrijaševci sukladno Programu potpora u poljoprivredi na području Općine Andrijaševci za razdoblje 2017. – 2019. godine.

Prijave se rješavaju prema redoslijedu zaprimanja do utroška planiranih sredstava za proračunsku godinu.

**Članak 16.**

Odobrenje potpore sukladno Programu ocjenjuje povjerenstvo za ocjenu prijava (u daljnjem tekstu: povjerenstvo) koje se sastoji od najmanje 3 osobe, a koje imenuje općinsko vijeće.

Općinski načelnik donosi odluku o dodjeli sredstava na prijedlog povjerenstva.

Općinsko vijeće ovlašćuje općinskog načelnika za donošenje odluke iz stavka 2. ovoga članka.

**Članak 17.**

S korisnicima kojima je odobrena dodjela sredstava sklapa se ugovor koji potpisuju općinski načelnik i korisnik sredstava.

1. **POVRAT SREDSTAVA**

**Članak 18.**

Korisnik je dužan po završetku provedbe projekta Općini podnijeti završno izvješće o provedenima aktivnostima i utrošenim sredstvima potpore, a najkasnije do 31. prosinca tekuće godine za godinu u kojoj su mu dodijeljena sredstva potpore.

Ukoliko je korisnik uz zahtjev za potporu priložio neistinitu dokumentaciji ili prijavljeno stanje u zahtjevu za potporu i priloženoj dokumentaciji ne odgovara stvarnom stanju, te ukoliko ne izvede projekt, korisnik je obvezan sukladno zaključku davatelja potpore dobivenu potporu odmah, a najkasnije u roku 15 dana od dana dostave zaključka korisniku ,vratiti u Proračun Općine Andrijaševci te će biti isključen iz svih općinskih potpora u poljoprivredi u slijedećih 5 (pet) godina.

Korisnik je dužan davatelju potpore omogućiti kontrolu namjenskog korištenja potpore.

Ukoliko se nakon izvršene kontrole od strane davatelja potpore na terenu te podnesene dokumentacije od strane korisnika utvrde nepravilnosti, davatelj potpore će korisniku dostaviti zaključak o povratu sredstava dobivene potpore korisniku te je korisnik dužan odmah, a najkasnije u roku 15 dana od dana dostave zaključka vratiti iznos potpore davatelju, a davatelj potpore će korisniku obustaviti svaku daljnju dodjelu i isplatu potpore.

1. **STUPANJE NA SNAGU**

**Članak 19.**

Ovaj Program stupa na snagu danom donošenja, a objavit će se u „Službenom vjesniku“ Vukovarsko-srijemske županije i na službenoj internetskoj stranici Općine Andrijaševci.

**Predsjednik Općinskog vijeća**

**Zlatko Kobašević, bacc.oec**.